विजातीय से भय कितना वीभत्स रूप लेता है, इस पर भीष्म साहनी की एक अच्छी कहानी "वाङ्चू" है। इसमें राजनीति से बेखबर एक सरल चीनी बौद्ध भिक्षु को भारत-चीन युद्ध (1962) के समय वाराणसी पुलिस स्टेशन में हर हफ्ते हाजिरी देनी पड़ती थी। उस पर यात्राओं में लोगों द्वारा दबाव बनाया जाता था, ‘कहो कि तुम्हारे देश के लोगों ने विश्वासघात किया है, नहीं तो हमारे देश से निकल जाओ...।‘ अमेरिका, इंग्लैंड, फ्रांस आदि देशों में मुसलमानों के संदर्भ में विजातीय-भय कुछ इसी तरह व्यक्त हुआ है और इस तरह भी, ‘तुम बिल्कुल हमलोगों जैसे हो जाओ।‘ पश्चिमी लोग कोकोनाट जेनरेशन चाहते हैं -- लोग बाहर से भले भूरे दिखें, चमड़ी के भीतर गोरे हो जाएं।